ADV Hervormde Kerk - Siekte: Kanker
Jy is hier: Tuis Hulp Hulp uit die Bybel Siekte: Kanker
Siekte: Diagnose - Kanker
Oordenking: Romeine 3:19-28
Hoekom is dit verkeerd om te dink dat die Here besig is om my te straf deur die kanker wat by my gediagnoseer is? Dink mooi na oor bogenoemde vraag. Die antwoord hou verband met die mees basiese van ons Christelike geloof.
As ek daarvan oortuig is dat die Here besig is om my te straf, wat maak ek dan van ons Christelike belydenis dat Christus die straf reeds in my plek gedra het? As ek volhard met die oortuiging dat my siektetoestand 'n straf is vir iets wat ek verkeerd gedoen het, is ek besig om die genoegsaamheid en volmaaktheid van Christus se plaasvervangende sterwe in twyfel te trek.
Die Here is nie besig om my te straf nie. Die Here straf nie deur middel van kanker, droogtes of oorstromings nie. As Hy straf, speel Hy nie. Ons moet na die kruisgebeure gaan kyk as ons wil sien hoe Hy straf. Kyk na Christus wat uitroep: "My God, My God, waarom het U My verlaat?"
Dit is hoe God straf. En ons bely dat Christus hierdie straf eens en vir altyd in my plek gedra het. Daar is vryspraak vir dié wat dit glo. God gee dit sonder onderskeid aan almal wat glo (Rom. 3:22)